सकिराको ‘बदला’
जति बेलासम्म सँगै थिए, मिडियाका लागि उनीहरू जत्तिको आदर्श जोडी कुनै थिएनन् । प्रेम सम्बन्ध र नखरा हेरिनसक्नु थियो । कुरा सकिरा, अर्थात् ‘क्विन अफ ल्याटिन म्युजिक’ र स्पेनी फुटबल खेलाडी जेरार्ड पिकेको हो । पिके आफ्नो पुस्ताका सबैभन्दा राम्रा ‘सेन्टर–ब्याक’ मानिन्छन् ।
काठमाडौँ — जति बेलासम्म सँगै थिए, मिडियाका लागि उनीहरू जत्तिको आदर्श जोडी कुनै थिएनन् । प्रेम सम्बन्ध र नखरा हेरिनसक्नु थियो । कुरा सकिरा, अर्थात् ‘क्विन अफ ल्याटिन म्युजिक’ र स्पेनी फुटबल खेलाडी जेरार्ड पिकेको हो । पिके आफ्नो पुस्ताका सबैभन्दा राम्रा ‘सेन्टर–ब्याक’ मानिन्छन् ।उनले लामो समय बार्सिलोनाका लागि खेले । सबथोक जिते । स्पेनका लागि विश्वकप जिते, अनि युरो पनि । स्पेनी फुटबल इतिहासकै सबैभन्दा सफल टिमका उनी एक उम्दा सदस्य हुन् ।अर्कोतर्फ ल्याटिन संगीतमा सकिरा जत्तिको लोकप्रिय अरू कोही छैनन् । उनलाई एउटा ठूलै श्रेय जान्छ, ल्याटिन संगीतलाई गैरस्पेनी भाषीसम्म पुर्‍याउने मात्र होइन, लोकप्रिय पनि बनाउने । यी कोलम्बियाली गायिका उत्तिकै सुन्दर पनि छिन् । स्वर नशालु छ । कम्मरको ठुम्का बेजोड हुने गर्छ । सन् २०१० को विश्वकपमा सकिराले गाएको गीत ‘वाका वाका’ खुबै लोकप्रिय पनि भएको थियो । उनीबारे धेरथोक नजान्नेले पनि कम्तीमा यो गीत सुनेकै छन् । अनि, यसको मजा उठाएकै हुनुपर्छ ।अहिले भने उनीहरू छुट्टिएका छन् । छुट्टिएका मात्र छैनन्, एकले अर्काका उछितो काढिरहेका छन् । अहिले सकिरा र पिके एकआपसका लागि ‘जानी दुस्मन’ जस्तै छन् । अनि एकले अर्कोलाई तथानाम लाञ्छना लगाइरहेका छन् । यी दुई पूर्वबुढाबुढीको झगडा भने बाँकी विश्वका लागि ‘तमासा’ भएको छ । यसमा सबैको रचि हुनुपछाडि यसमा संगीत छ, फुटबल छ, ग्ल्यामर छ । यो सबै पृष्ठभूमि किन भन्दा अहिले एउटा गीतले विश्व संगीतमा तहल्का मच्चाइरहेको छ र त्यो गीत अरू कसैको होइन, सकिराकै हो ।‘आउट अफ योर लिग’ गीतको भिडियो यू–ट्युबको ट्रेन्डिङमा छ र यसले दिन प्रतिदिन नयाँ नयाँ कीर्तिमान बनाइरहेको छ । ल्याटिन भाषाको यो गीत रिलिज भएको २४ घण्टामै ६ करोड ३० लाखले यसलाई हेरे । अहिले यो संख्या अकासिएर कता हो कता पुगिसकेको छ । यो गीत टिकटक र अन्य धेरै माध्यममा उपलब्ध छ र सबैमा यसप्रतिको आकर्षण गज्जब छ । यो गीत के हो भन्दा यसमा सकिराले आफूलाई धोका दिने प्रेमी पिकेलाई सक्दो गाली गरेकी छन् ।यो गीतको माध्यमबाट सकिराले पिकेप्रति लिएको ‘बदला’ हो । उनीहरू १० वर्षजति सँगै रहे । यसबीच दुई छोरा पनि भए । सकिरा अहिले ४५ वर्षकी भइन्, पिके भने ३५ वर्षका मात्र छन् । सम्बन्धमा हुँदा पिके अर्को प्रेममा फसे र ती थिइन्, क्लारा चिया मार्टी । उनी भर्खर २२ वर्षभन्दा केही बढीकी भइन् । कुनै समय उनी पिकेको इभेन्ट्स प्रोडक्सन कम्पनी कोसमोसमा काम गर्थिन् । पिकेसँग औपचारिक रूपमै छुट्टिसकेको भए पनि सकिरा यो पीडाबाट मुक्त हुन सकेकी छैनन् ।करिब चार मिनेटको गीत निर्माणमा सकिरालाई अर्जेन्टिनी डीजे बिजर्‍यापले साथ दिएका छन् । गीतको बोलको सार यस्तो छ, ‘म २२ वर्षकी भन्दा दुई गुणाकी छु । तिमीले फेरारीसँग ट्विन्गो साट्यौं, रोलेक्ससँग क्यासियो ।’ अनि गीतको शीर्षक ‘आउट अफ योर लिग’ को सिधासिधा अर्थ पनि के हो भन्दा सकिराका लागि पिके योग्यसम्म पनि छैनन् । हाम्रो भाषामा भन्दा पिकेको हैसियत सकिराको प्रेमी बन्ने बराबरको पनि छैन, अरू के कुरा गर्ने ?पर्खालले अझ अलगिँदै सकिरा अहिले पनि बार्सिलोनाको त्यही घरमा बसिरहेकी छन्, जहाँ पिकेसँग उनले केही राम्रा दिन पनि बिताएकी थिइन् । दुई जनाबीचको सम्बन्ध टुटेपछि पिके नै त्यस घरबाट बाहिरिएका थिए । कुरा त्यत्तिकैमा सकिन्न । त्यही घरसँगै अर्को घर पनि छ, जहाँ अहिले पनि पिकेका आमाबुबा बस्छन् । सुरुमा सकिराले बार्सिलोना छाडेर अमेरिकाको मियामी जाने बताएकी थिइन् । सायद अहिले उनले निर्णय फेरेकी छन्, उनको यहीं बसिरहने सुरसार छ ।पिकेसँग राम्रो सम्बन्ध हुँदाखेरि नै पनि सकिराको आफ्ना सासूससुरासँग ठाकठुक चलिरहन्थ्यो । अझ सासू मोन्टसेराट बर्नाबेउसँग पटक्कै मन मिल्दैन थियो । एकपल्ट सासूलाई के लाग्यो भने सकिराको कपाल धेरै लामो छ, त्यसैले भनिन्, ‘यसलाई काटेकै राम्रो ।’ तर सकिरा भने लामो कपालमै मन पराउँथिइन् । उनी पनि के कम ? यसबारे एउटा भिडियो नै बनाइन् र त्यसमा भनिएको थियो, ‘म तपाईंको सुझावलाई कहिले पनि मान्दिनँ ।’भनेपछि उनीहरूबीचको कचमच अहिलेको होइन । यिनै कारणले होला सकिराले अहिले आफू बसिरहेको घर र त्यस छेउको घरबीच बाक्लो पर्खाल निर्माण गरेकी थिइन् । भलै यी दुई घर अलग अलग बनेका छन्, तर सकिरा चाहन्छिन्, आफ्ना पूर्वसासूससुराको मुखै हेर्न नपरोस् । दुई दिन मात्र भयो, सकिराको घरछेउ सिमेन्टको मिक्सर गाडी देखिएको । अब गसिपमा रमाउने स्पेनी मिडियालाई के चाहियो र यही सिमेन्ट मिक्सर गाडी पनि राम्रै समाचार बन्यो ।जति बेलासम्म पर्खाल बनेको थिएन, सकिराले ती पूर्वसासूससुरालाई चिढाउन अर्को उपाय पनि रचिन् र त्यो थियो, ठूल्ठूलो स्वरमा आफ्नो नयाँ गीत बनाउने । स्वर पनि कति ठूलो भने त्यो छेउको घरबाट मज्जाले सुन्न सकोस् । घर अगाडिको बाटो हिँड्नेले पनि यो गीत मज्जाले सुन्न सक्छन् । तिनै स्पेनी मिडियाको के अनुमान छ भने पिकेका आमाबुबाले बाध्य भएर त्यो गीत एकपल्ट होइन, बारम्बार सुनेको हुनुपर्छ । यदि उनीहरू त्यसबाट साँच्चै दिकदार भएको भए, सकिरा धेरै खुसी भएकी पनि हुनुपर्छ ।एउटा महत्त्वपूर्ण प्रश्न, सबैभन्दा पहिले सकिरालाई पिकेले धोका दिइरहेको कति बेला, कसरी थाहा भयो होला त ? निकै नाटकीय समाचारहरू आइरहेका छन् । तिनै समाचारका अनुसार कुनै एक दिन सकिरा आफ्नो विदेश भ्रमणपछि घर मात्र फर्केकी थिइन्, एउटा जामको खाली जार देखेर स्तब्ध भइन् । भनिन्छ, त्यही खाली जारले सकिरा यो निर्णयमा पुगेकी थिइन् कि उनलाई पिकेले धोका दिइरहेको छ र उनको अरू नै सित सम्बन्ध छ ।भएको के थियो भन्दा त्यो जारमा रहेको जाम खान रुचाउने त्यति बेला परिवारमा उनी मात्र थिइन् । त्यो जामको स्वाद न पिकेलाई मन पर्थ्यो, न उनका दुई छोरालाई । घर छाड्न अगाडि त्यो जार जामले पूरा भरिएको थियो, पछि फर्केर आउँदा लगभग रित्तिइसकेको स्थिति थियो । त्यसो भए, त्यो जाम खायोचाहिँ कसले त ? सकिराले पिकेसँग सोधपुछ सुरु गरिहालिन् । अनि यो निर्णयमा पनि पुगिन् कि त्यो जाम पिकेकी नयाँ प्रेमिकालाई पनि मन पर्दो रहेछ, त्यसलाई खाने तिनै हुन् ।पिकेको प्रतिक्रियाअब सकिराको गीत सार्वजनिक भएपछि पिकेले पनि त त्यसबारे प्रतिक्रिया दिनै पर्‍यो । उनले कसरी यो काम गरे त ? यो पनि आफैंमा गज्जब छ, नाटकीय छ । उनले सकिरालाई उत्तर दिन दुई काम गरे । पहिलो सार्वजनिक रूपमै रेनल्ट ट्विन्गो गाडी चढे । अनि सबैले देख्ने गरेर हातमा क्यासियो घडी लगाएर निस्के । गीतमा यिनै ट्विन्गो गाडी र क्यासियो घडीबारे त उल्लेख छ । पिके जत्तिको स्टारका लागि ट्विन्गो गाडी निकै सस्तो हुन सक्छ, जम्माजम्मी आठ हजार पाउन्डको ।बार्सिलोनामा आयोजित फुटबलसँग सम्बन्धित कार्यक्रमका अवसरमा पिके त्यही गाडी चढेर आएका थिए । जति बेला उनले पार्किङमा त्यसलाई छाडे, त्यसको तस्बिर खिच्न पनि तँछाडमछाडको स्थिति बन्यो । अझ रमाइलो त के भने त्यो पार्किङ क्षेत्रमा एक से एक महँगा गाडीको लस्कर लागेको थियो, तर सबैको ध्यान त्यही सस्तो सेतो ट्विन्गो गाडीमा पर्‍यो । त्यसलाई पार्क गरेपछि पिके मसुक्क हाँसेर बाहिर निस्के । गाडीलाई पृष्ठभूमिमा राखेर आफ्नो तस्बिर खिचोस् भन्ने पनि चाहे ।यस्तोमा निचोड के हो भन्दा जसरी माया र युद्धमा जे पनि जायज हुन्छ, बिछोडमा पनि नहुने कुरै भएन । होइन र ? 